For Nordjyllands Politi gav dette års karneval moderat travlhed - som de øvrige år. For når 85.000 mennesker er samlet for at feste, så kan det ikke undgås, at betjentene må ind over nogle episoder. På trods af nogle alvorlige sager, så betragter vicepolitiinspektør Poul Severinsen alligevel karnevalet som positivt. - Karnevallet er generelt afholdt i en god stemning, på trods af de sager der har været, siger Poul Severinsen. Her er alle sagerne fra karnevalet: 11 personer blev anholdt. 5 af de 11 personer er sigtet for overtrædelse af ordensbekendtgørelsen. 6 personer er sigtet for vold. 25 sager vedrørende overtrædelse af ordensbekendtgørelsen, hvor der ikke har været foretaget anholdelser. 90 sager for besiddelse af euforiserende stoffer. De mest alvorlige sager under Aalborg Karneval var en voldtægt, som politiet er i gang med at efterforske nærmere, og en voldssag. På Vestebro ved Ansgar Kirkegård blev en person stukket i hovedet og på halsen med en knust flaske. Ifølge vagtchef ved Nordjyllands Politi, Poul Fastergaard, har ofret fået alvorlige stiksår, men han er uden for livsfare. - Vi har nu anholdt den formodede gerningsmand, som bliver fremstillet i grundlovsforhør i dag, siger vagtchefen. Nogenlunde roligt karneval Mens dagtimerne bød på voldssager, så forløb natten mere roligt. - Vi havde kun én inde og sidde for at sove sin beruselse ud. Men han bliver ikke sigtet for noget, fortæller vagtchef Poul Fastergaard. Heller ikke besøget af Stram Kurs-formand Rasmus Paludan gav anledning til den store ballade, som man ellers på forhånd havde frygtet. - Det er vores opfattelse, at der har været fuldstændig ro omkring besøget. Det har i hvert fald ikke givet os ekstra arbejde, siger vagtchefen.

Opsummering:
Dagen derpå har Nordjyllands Politi gjort status over dagen og natten til karnevalet. Det blev til én voldtægt, én voldssag og 11 anholdelser.